## Pravilnik o upisu brodova unutarnje plovidbe

### NN 56/2000 (6.6.2000.), Pravilnik o upisu brodova unutarnje plovidbe

# MINISTARSTVO POMORSTVA, PROMETA I VEZA

**1238**

Na temelju članka 133. i članka 237. Zakona o plovidbi
unutarnjim vodama (»Narodne novine«, br. 19/98.) ministar
pomorstva, prometa i veza, donosi

## PRAVILNIK

### O UPISU BRODOVA UNUTARNJE PLOVIDBE

Članak 1.

Ovim Pravilnikom propisuje se postupak i način upisa brodova,
javnih brodova, brodova u gradnji i plutajućih objekata
(u daljem tekstu: brodovi) u određene upisnike, podaci koji
se unose u list A Glavne knjige upisnika brodova, zbirke isprava,
pomoćne knjige koje se vode uz Upisnike brodova i obrasci
tih isprava i knjiga.

Članak 2.

(1) Za upis brodova trgovačke mornarice Republike Hrvatske
nadležne su kapetanije iz članka 206. Zakona o plovidbi
unutarnjim vodama, prema sjedištu odnosno prebivalištu
vlasnika broda.

(2) Za upis brodova čiji je vlasnik strana fizička
ili pravna osoba ili osoba bez državljanstva ili državljanin
Republike Hrvatske s prebivalištem u inozemstvu, a brodar
je hrvatska fizička ili pravna osoba s prebivalištem
ili sjedištem u Republici Hrvatskoj, nadležna je kapetanija
prema sjedištu odnosno prebivalištu brodara.

(3) Za upis jahte koja je u cijelosti ili dijelom u vlasništvu
strane fizičke ili pravne osobe bez državljanstva
ili državljanina Republike Hrvatske koji nema prebivalište
u Republici Hrvatskoj, nadležna je kapetanija na čijem
području jahta pretežno boravi.

(4) Za upis brodova u gradnji nadležna je kapetanija prema
sjedištu brodograditelja.

(5) Za upis brodova čiji vlasnik ili brodar nema sjedište
odnosno prebivalište na području kapetanije nadležna
je kapetanija iz stavka 1. ove točke kojoj je podnesen
zahtjev za upis brodova.

Članak 3.

(1) Za upis brodova unutarnje plovidbe kapetanija vodi Upisnike
brodova, Upisnike javnih brodova i Upisnike brodova u gradnji
iz članka 120. Zakona o plovidbi unutarnjim vodama (u daljnjem
tekstu: Upisnike brodova).

(2) U Upisnike brodova upisuju se:

1. u Upisnik brodova - brodovi unutarnje plovidbe osim javnih
brodova,

2. u Upisnik javnih brodova - javni brodovi,

3. u Upisnik brodova u gradnji - brodovi koji se grade u hrvatskim
brodogradilištima.

Članak 4.

U list A uloška Glavne knjige upisnika brodova upisuju se:
brodovi prema vrsti pogona, državna pripadnost broda, ime
ili oznaka broda, luka upisa, naznaka granice plovidbe na kojoj
je brod ovlašten ploviti, vrsta broda (prema konstrukciji),
najveća nosivost broda i najveća istisnina broda prema
svjedodžbi o baždarenju, dopušteni broj putnika,
vrsta glavnih strojeva, broj strojeva, ukupna snaga te broj i
vrsta pokretača, materijal od kojega je izgrađen brodski
trup, mjesto gradnje, naziv brodogradilišta i godina gradnje,
a za brod u gradnji - i datum i sat postavljanja kobilice, dimenzije
broda: najveća duljina (s perom kormila i čigom,
najveća širina, visina boka (od dna broda do gornje
ivice glavne palube), najveća visina broda (od dna broda
do najviše nepokretne točke), gaz broda bez tereta
i gaz broda s teretom, najmanji dozvoljeni slobodni bok, podaci
o prijašnjem upisu (ime broda, luka upisa broda i državna
pripadnost broda), datum upisa broda i datum izdavanja brodske
svjedodžbe, najmanji broj članova posade potreban
za sigurnu plovidbu, podaci o ograničenjima plovidbe broda
i o drugim naređenjima nadležnog tijela u svezi s plovidbom
broda, a brod koji ima radio uređaj mora imati pozivni znak
prema propisima o međunarodnom radio prometu.

Članak 5.

(1) U list A uloška Glavne knjige upisnika brodova u gradnji
upisuju se: vrsta broda, ime ili oznaka broda, namjena broda,
materijal od kojega se brod gradi, dimenzije broda, najveća
nosivost broda, najveća istisnina broda, mjesto gradnje,
naziv brodogradilišta, te datum i sat postavljanja kobilice
odnosno kojega drugog dijela broda čije postavljanje odgovara
fazi postavljanja kobilice.

(2) U list A uloška Glavne knjige upisnika brodova u gradnji
iz stavka 1. ovoga članka mogu se upisati i drugi podaci
iz članka 3. i 4. ovoga Pravilnika koji se odnose na brod
u gradnji.

Članak 6.

Podaci koji se upisuju u list B odnosno list C uloška Glavne
knjige upisnika brodova i Glavne knjige upisnika brodova u gradnji
navedeni su u članku 124., 125. i 126. Zakona o plovidbi
unutarnjim vodama.

Članak 7.

(1) Glavna knjiga Upisnika brodova odnosno Glavna knjiga upisnika
brodova u gradnji sastoji se od jedne knjige ili više knjiga
koje se označavaju rimskim brojevima, a svaka knjiga sadrži
određen broj uložaka. Broj uložaka i stranica određuje
tijelo koje vodi Upisnik brodova odnosno Upisnik brodova u gradnji.

(2) U svakoj knjizi Glavne knjige ulošci i stranice moraju
biti označeni rednim brojevima. Svaka knjiga mora biti
čvrsto vezana i prošivena i mora sadržavati potvrdu
tijela koje vodi Upisnik brodova odnosno Upisnik brodova u gradnji,
s naznakom naziva Glavne knjige, broja knjige, te broja uloška
i stranica. (Prilog 1)

(3) Uložak Glavne knjige upisnika brodova vodi se na obrascu
koji je prilog ovoga Pravilnika i čini njegov sastavni
dio. (Prilog 2)

(4) Na obrascu iz stavka 3. ovoga članka na odgovarajući
se način vodi i uložak Glavne knjige upisnika brodova
u gradnji.

Članak 8.

(1) Zbirka isprava vodi se napose za svaki uložak Glavne
knjige upisnika brodova i Glavna knjiga upisnika brodova u gradnji.

(2) Zbirka isprava sadrži isprave na temelju kojih je izvršen
upis broda u Upisnik brodova ili u Upisnik brodova u gradnji u
ovjerenom prijepisu, podneske stranaka, rješenja nadležnog
tijela koja se odnose na upis, dostavnice i sve druge isprave
što se odnose na upis broda, a i sve isprave koje se odnose
na upis u list A, list B i list C.

(3) Zbirka isprava vodi se na obrascu koji je prilog ovoga Pravilnika
i čini njegov sastavni dio. (Prilog 3)

Članak 9.

(1) Uz Upisnike brodova i Upisnike brodova u gradnji vode se i
ove pomoćne knjige:

1. Dnevnik upisnika brodova, u koji se upisuju podaci o prijavama,
molbama, prijedlozima, rješenjima, žalbama i spisima,
koji se odnose na upis broda i prava na brodu,

2. Imenik brodova, koji sadrži popis brodova abecednim redom,
uz naznaku Upisnika i broja uloška Glavne knjige,

3. Imenik vlasnika brodova i drugih osoba za koje je u Glavnoj
knjizi upisano neko pravo ili evidentirana neka činjenica,
s naznakom Upisnika i broj uloška u kojem su prava upisana
ili činjenice evidentirane.

(2) Pomoćne knjige iz stavka 1. ovoga članka vode
se na obrascima koji su prilog ovoga Pravilnika i čini
njegov sastavni dio i to: Dnevnik upisnika (Prilog 4), Imenik
brodova (Prilog 5), Imenik vlasnika brodova i drugih osoba za
koje je u Glavnoj knjizi upisano neko pravo ili evidentirana neka
činjenica (Prilog 6).

Članak 10.

(1) Nadležna kapetanija koja vodi Upisnik brodova će
na zahtjev stranke izdati izvadak iz Upisnika brodova.

(2) Pored izvatka koji sadrži sve upise iz lista A, B i C
Upisnika, nadležna kapetanija na zahtjev stranke, izdaje
izvadak s podacima o vlasništvu i teretima u trenutku izdavanja
izvatka i to na obrascu koji je prilog ovoga Pravilnika i čini
njegov sastavni dio. (Prilog 7).

(3) Nadležna kapetanija, na zahtjev stranke izdaje potvrdu
o brisanju broda iz Upisnika i to na obrascu koji je prilog ovoga
Pravilnika i čini njegov sastavni dio. (Prilog 8).

Članak 11.

Stupanjem na snagu ovoga Pravilnika prestaju važiti Pravilnik
o upisu brodova u određene Upisnike, podacima koji se unose
u list A Glavne knjige upisnika brodova, zbirkama isprava, pomoćnim
knjigama koji se vode uz Upisnike brodova i obrascima tih isprava
i knjiga (»Narodne novine«, br. 53/91) i Naredba o nadležnosti
kapetanija odnosno kapetanija pristaništa za upis brodova
(»Narodne novine«, br. 43/81) u dijelu koji se odnosi
na upis brodova unutarnje plovidbe.

Članak 12.

Ovaj Pravilnik stupa na snagu danom objave u »Narodnim novinama«.

Klasa: 011-01/00-02/20
Urbroj: 530-01-00-1
Zagreb, 22. svibnja 2000.

Ministar
pomorstva, prometa i veza
**mr. sc. Alojz Tušek,** v. r.

![](dodatni/374879.gif)

![](dodatni/374880.gif)

![](dodatni/374881.gif)

![](dodatni/374882.gif)

![](dodatni/374883.gif)

![](dodatni/374884.gif)

![](dodatni/374885.gif)

![](dodatni/374886.gif)

![](dodatni/374887.gif)

![](dodatni/374888.gif)

![](dodatni/374889.gif)

Pravilnik, NN 56/2000-1238
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)